**Mi-e-atât de dor de tine**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Îmi e atât de dor de tine-acum

Iar Dumnezeu i-absent în astă seară,

Ating uşor arcuşul de vioară

Dar corzile i se prefac în scrum.

Nu vrea să cânte - straniu dezacord -

Cum nici eu fără tine nu mai ştiu

De ce nu pot dormi, deşi-i târziu,

Stau în fereastra gândului... spre nord.

Mi-e-atât de dor de tine, uneori,

Când Dumnezeu i-absent şi-i ţine locul

Un serafim care aprinde focul

Punând pe jar cutia cu scrisori.

- Eu te doresc în orișice minut,

Clepsidra mea e spartă fără tine

Și simt numai nisip prin așternut,

Secundele îmi par adulterine.

Mi-ar place să te am în piept mereu,

În sufletul ce azi e pianină,

Să-mi colorezi cu stropi din curcubeu

Și visele când îl atingi c-o mână.

Tu ai aprins un foc și pui pe jar

Dorințele, acum și mai nebune,

Cât te iubesc încă nu ai habar,

Poate-ntr-o zi voi reuși a-ți spune.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014